
Előterjesztés
az Oktatási Bizottság részére
Tisztelt Bizottság!
Budapest Főváros XV. kerületi Önkormányzat azzal a kéréssel fordult a Fővárosi Önkormányzathoz, hogy közoktatási intézményeinek átszervezéséről – a közoktatásról szóló 1993. évi LXXIX. törvény (a továbbiakban: közoktatási törvény) 88. § (5) és (6) bekezdése szerinti – szakvéleményt adjon. 
A Fővárosi Önkormányzat Szervezeti és Működési Szabályzatáról szóló 55/2010. (XII. 9.) Főv. Kgy. rendelet 5. számú melléklete „A Közgyűlés által a Szervezeti és Működési Szabályzatban bizottságokra átruházott hatáskörök jegyzéke” fejezet „Oktatási Bizottság” című részének 17. pontja értelmében az Oktatási Bizottság „Megadja a kerületi önkormányzat által új közoktatási intézmény létesítéséhez, meglevő intézmény feladatbővítéshez, megszüntetéshez, átszervezéshez, illetve tulajdoni vagy fenntartói jogának átadásához szükséges szakvéleményt.”
A közoktatási törvény 88. § (5) és (6) bekezdése kimondja: 
„(5) A helyi önkormányzat új közoktatási intézményt akkor létesíthet, a meglévő intézmény feladatát akkor bővítheti, ha a működés megkezdéséhez, illetve az új feladatok ellátásához szükséges személyi és tárgyi feltételek, valamint a költségvetési fedezet rendelkezésre áll, illetve megteremthető. A döntéshez be kell szerezni a fővárosi, megyei önkormányzat - fejlesztési tervre épített - szakvéleményét.
(6) A helyi önkormányzat a közoktatási intézményét, illetve egyes szolgáltatás ellátását - részben vagy egészben - akkor szüntetheti meg, közoktatási intézményét akkor szervezheti át, ha az adott tevékenységről, szolgáltatásról továbbra is megfelelő színvonalon gondoskodik oly módon, hogy annak igénybevétele a gyermeknek, tanulónak, szülőnek nem jelent aránytalan terhet. Ennek eldöntéséhez be kell szerezni a fővárosi, megyei önkormányzat - fejlesztési tervre épített - szakvéleményét. A helyi önkormányzat közoktatási szakértő véleményét köteles beszerezni tervezett intézkedésének véleményezése céljából. A közoktatási szakértőnek abban a kérdésben kell állást foglalnia, hogy a javasolt megoldás biztosítja-e az adott tevékenység, szolgáltatás e bekezdésben meghatározottak szerint történő további ellátását. A szakértő véleményét a fővárosi, megyei önkormányzat részére - a szakvélemény megkérésével egyidejűleg - meg kell küldeni. A független közoktatási szakértő személyére - a helyi önkormányzat megkeresésére - a közoktatási feladatkörében eljáró oktatási hivatal tesz javaslatot.”
A XV. kerületi Önkormányzat beszerezte Kocsis Lóránt közoktatási szakértő szakértői véleményét, mely az előterjesztés 1. sz melléklete.
Budapest Főváros XV. kerületi Önkormányzat közoktatási intézményhálózatának teljes átszervezésére készül. Tervezett intézkedései – annak ellenére, hogy valamennyi óvodáját, általános iskoláját és középfokú oktatási intézményei többségét érintik – a kerület közoktatási struktúráját változtatják meg, az egyes intézmények (korábban intézményegységek) gyakorlatilag érintetlenek maradnak. A XV. kerületi nevelési-oktatási intézményeket idestova egy évtizede alakította át az Önkormányzat, az akkori koncepció szerint nevelési-oktatási komplexumok jöttek létre, melyek – a tervek szerint – óvodától egészen a középfokú iskoláig egy komplex, többcélú intézményben nevelték és oktatták a gyermekeket, fiatalokat. A régi intézmény-struktúrát a 2. sz. melléklet mutatja be. A jelenlegi átszervezés a komplex intézményeket megbontva ismét létrehozza az önálló óvodákat, iskolákat. Ezt az intézményrendszert a 3. sz. melléklet jeleníti meg.
Kocsis Lóránt szakértői véleményének elején ad összefoglalást: „A szakértői vizsgálat alapján megállapítható, hogy Budapest Főváros XV. Kerületi Önkormányzat nevelési-oktatási intézményeinek átszervezése nem jelent aránytalan terhet az érintett tanulók és szülők részére. Az önkormányzat továbbra is biztosítja a megfelelő színvonalú közoktatási ellátást a kerületben. (…) Az óvodások eddigi épületükben, csoportjaikban maradnak, megszokott nevelési környezetük nem változik, eddigi pedagógusaik folytatják nevelésüket. Az átszervezésben érintett iskolák tanulói megkezdett tanulmányaikat azonos közoktatási feltételek mellett fejezhetik be, az osztályok változatlan összetételben működhetnek tovább az új szervezeti formában is, felvételi körzeteik nem változnak.”[footnoteRef:1] A továbbiakban a szakértői vélemény minden egyes intézmény vonatkozásában megállapítja, hogy a fenntartó a létrejövő önálló intézményben továbbra is megfelelő színvonalon biztosítja az érintett közoktatási szolgáltatást, annak igénybevétele sem a gyermekeknek/tanulóknak, sem szüleiknek nem jelent aránytalan terhet. [1:  Idézet Kocsis Lóránt szakértői véleményéből] 

A XV. kerületi Önkormányzat intézményeinek átszervezése a gyermekekre, tanulókra semmiféle közvetlen hatást nem gyakorol.
Fentiek figyelembe vételével kérem a Tisztelt Bizottságot, hogy a XV. kerületi Önkormányzat részére a határozati javaslat elfogadásával a szakvéleményt kiadni szíveskedjen.
Határozati javaslat
Az Oktatási Bizottság a közoktatásról szóló 1993. évi LXXIX. törvény 88. § (5) és(6) bekezdése értelmében, a Fővárosi Önkormányzat Szervezeti és Működési Szabályzatáról szóló 55/2010. (XII. 9.) Főv. Kgy. rendelet 5. számú melléklete „A Közgyűlés által a Szervezeti és Működési Szabályzatban bizottságokra átruházott hatáskörök jegyzéke” fejezet „Oktatási Bizottság” című részének 17. pontjában foglalt felhatalmazás alapján - úgy dönt, hogy:

Budapest Főváros XV. kerületi Önkormányzat részére kiadja a következő szakvéleményt:
„Budapest Főváros XV. kerületi Önkormányzat közoktatási intézmény-rendszerét érintő, tervezett intézkedései – melyek szerint a korábbi nevelési-oktatási központokat, többcélú közoktatási intézményeket úgy szervezi át, hogy az egyes intézményegységek önálló intézményekké válnak – a gyermekekre és tanulókra semmiféle közvetlen hatást nem gyakorolnak. Ezért természetesen továbbra is megfelelő színvonalon biztosítja az érintett közoktatási szolgáltatásokat és igénybevétele nem jelenthet sem a gyermeknek, sem a szülőnek aránytalan terhet. Az újonnan alapítandó önálló intézmények fenntartását a XV. kerületi Önkormányzat vállalja, ahhoz a szükséges személyi és tárgyi feltételek, valamint a költségvetési fedezet rendelkezésre állnak, illetve megteremthetők. A tervezett intézkedések nem ellentétesek Budapest Főváros Közoktatás-fejlesztési tervével.

határidő:	a döntést követő 15 nap
felelős: 	Pokorni Zoltán
Határozathozatal módja:
A határozathozatal egyszerű szavazattöbbséget igényel.

